Ramaphosa se nuusbrief: ‘Verandering vat tyd’Pres. Cyril Ramaphosa. Pres. Cyril Ramaphosa het Maandag in sy eerste weeklikse nuusbrief gesê dit neem tyd om verandering teweeg te bring. Ramaphosa het gesê dit is duidelik dat baie van die vertroue wat 20 maande gelede in Suid-Afrika was, vervaag het terwyl die realiteit van die probleme wat die land in die gesig staar al hoe duideliker word. “Hierdie vertroue is gebore uit die hoop dat ons vinnig die skade wat oor ’n aantal jare aangerig is, ongedaan sou maak. Die implementering van verandering neem wel tyd. Die belangrike kwessie is dat ons op ’n vasberade manier moet beweeg om verandering te bewerkstellig, terwyl ons onherroeplik daartoe verbind bly om staatskaping, korrupsie en wanbestuur uit te wis.” Die president sal voortaan elke week ŉ nuusbrief, getiteld “From the Desk of the President”, uitreik waarin hy van die kwessies wat vir Suid-Afrikaners van belang is en hulle bekommerd maak, sal hanteer. “Na ’n dekade van lae groei en die verdieping van armoede is mense op soek na tekens van vordering met die aanpak van die vele uitdagings wat ons land in die gesig staar. Hierdie kommer is werklik.” Ramaphosa sê hy glo dit is moontlik om mense weer vertroue te gee, nie net met die hoop en verwagting van verandering nie, maar met grondige optrede wat ŉ verskil maak. “Die meeste van die mense met wie ek praat, gee toe dat ons vooruitgang gemaak het om die land om te draai. Die veranderinge het plaasgevind in talle staatsbeheerde instansies soos die Nasionale Vervolgingsgesag, die Inkomstediens, die polisie en die staatsveiligheidsagentskap en dit gee vir mense vertroue dat ons die geloofwaardigheid en integriteit van die staat kan herstel. Dit wys ons is ernstig om korrupsie te takel en staatskaping in die kiem te smoor.” Volgens Ramaphosa was daar ook op die ekonomiese front vooruitgang. “Dit is duidelik dat ons as ’n land standvastig optree om die ekonomie te laat groei en werk te skep. Maar ons moet meer doen om dinge om te keer. “Ons moet ’n omvattende groeistrategie finaliseer wat alle werk wat gedoen word na ’n ander vlak neem. Ek is seker dat dit met die aktiewe betrokkenheid van alle sektore van die samelewing bereik sal word. Suid-Afrikaners is gereed om die uitdaging aan te pak.”